എന്തിനായിരുന്നു! നോട്ടുനിരോധനത്തിന് 5 വയസ് കറന്സി വിനിമയം പലമടങ്ങായി കൂടി! ന്യൂഡല്ഹി: നോട്ടു നിരോധനത്തിന് അഞ്ചു വര്ഷം പൂര്ത്തിയാകുന്പോഴും പ്രഖ്യാപിത ലക്ഷ്യങ്ങള് ഏറെ അകലത്തന്നെ. കറന്സി വിനിമയം കുറച്ചു കാഷ്ലെസ് സൊസൈറ്റി ആക്കുമെന്നായിരുന്നു നോട്ട് നിരോധന വേളയില് പ്രധാനമന്ത്രി നരേന്ദ്ര മോദിയുടെ അവകാശ വാദം. എന്നാല്, ഇക്കാലയളവില് രാജ്യത്തു കറന്സി നോട്ടുകളുടെ വിനിമയത്തില് വന് വര്ധന ആണുണ്ടായിരിക്കുന്നത്. 2016 നവംബര് എട്ടിനാണു പ്രധാനമന്ത്രി നരേന്ദ്ര മോദി രാജ്യത്തു നോട്ടു നിരോധനം പ്രഖ്യാപിച്ചത്. എന്നാല്, 2021 ഒക്ടോബര് എട്ടു വരെയുള്ള കണക്കുകളനുസരിച്ചു പൊതുജനത്തിന്റെ കൈവശമുള്ള കറന്സിയുടെ മൂല്യം 57.48 ശതമാനം വര്ധിച്ച് 28.30 ലക്ഷം കോടി രൂപയില് എത്തി നില്ക്കുന്നു.2016 നവംബറില് നോട്ടുകളുടെ മൂല്യം 17.97 ലക്ഷം കോടി ആയിരുന്നു. ഇതാണ് ഇപ്പോള് കഴിഞ്ഞ ഒക്ടോബറിനുള്ളില് 10.33 ലക്ഷം കോടി ഉയര്ന്നത്. 2016 നവംബര് 25 മുതലുള്ള കാലയളവില് ഈ തുകയില് 211 ശതമാനം വര്ധനയുണ്ടായെന്നു റിസര്വ് ബാങ്ക് തന്നെ വെളിപ്പെടുത്തി. സാന്പത്തികമായി മുന്നാക്കം നില്ക്കുന്ന ടയര് വണ് നഗരങ്ങളില് 50 ശതമാനം ഇകൊമേഴ്സ്യല് ഇടപാടുകളും പണം ഉപയോഗിച്ചു തന്നെയാണ് നടക്കുന്നത്. ടയര് ഫോര് നഗരങ്ങളില് 90 ശതമാനം ഇടപാടുകളും പണം ഉപയോഗിച്ചു നടക്കുന്നു. രാജ്യത്ത് 15 കോടിയോളം വരുന്ന ആളുകള്ക്ക് ഇപ്പോഴും സ്വന്തമായി ബാങ്ക് അക്കൗണ്ടില്ല. റിസര്വ് ബാങ്കിന്റെ തന്നെ കണക്കുകളനുസരിച്ച്, 2020 ഒക്ടോബര് 23ന് ജനങ്ങളുടെ കൈവശമുണ്ടായിരുന്ന പണത്തില് 15,582 കോടി രൂപയുടെ വര്ധനയുണ്ടായി. ദീപാവലിക്കു മുന്നോടിയായിട്ടാണ് ഈ വര്ധന രേഖപ്പെടുത്തിയത്. അതുവരെ പ്രതിവര്ഷ അടിസ്ഥാനത്തില് 2.21 ലക്ഷം കോടി 8.5 വര്ധനയാണ് ഇങ്ങനെ ഉണ്ടായത്.നോട്ട് നിരോധനത്തിനു ശേഷം ആളുകള് കൂടുതലായും ഡിജിറ്റല് പേയ്മെന്റ് രീതികള് സ്വീകരിച്ചു തുടങ്ങിയിരുന്നു. പേടിഎം, ഗൂഗിള് പേ തുടങ്ങിയ യുപിഐ ആപ്പുകള് വഴിയുള്ള ഇടപാടുകളും ഇക്കാലയളവില് വര്ധിച്ചിരുന്നു. എന്നിട്ടും കറന്സി വിനിമയത്തില് കുതിപ്പാണ് ഉണ്ടായത്.